text: Ha presentat els resultats la Fundació per a la Investigació Sanitària de la Generalitat Valenciana, este dijous
  divendres, 24 de maig 2019 - 12:51h
  La xufa, matèria primera bàsica de l'orxata | Actitud Saludable
  Un estudi demostra el benefici d'ingerir diàriament una xicoteta quantitat de xufa per a millorar la funció visual de persones que patisquen d'ull sec, ja que aporta proteïnes vegetals, vitamines antioxidants, àcids grassos poliinsaturats i carotenoides que afavorixen la salut en general i, específicament, els símptomes associats a esta síndrome.
  En el projecte 'Efecte del consum de xufa en la salut ocular. Estudi pilot d'intervenció en dones amb símptoma d'ull sec', presentat este dijous, han participat la unitat d'investigació oftalmològica 'Santiago Grisolía' / Fundació per a la Investigació Sanitària i Biomèdica de la Generalitat Valenciana (FISABIO), el centre d'especialitats Montolivet, l'Hospital de Manises (l'Horta) i el centre d'estudis oftalmològics CEOVA, amb el suport de la Generalitat Valenciana i de fons europeus FEDER.
  Van incorporar a la dieta 30g de xufa diaris durant un mes | Cristóbal Castro
  Per a demostrar les propietats beneficioses del consum de xufa per a la salut visual, l'estudi es va realitzar sobre una mostra de 20 dones de 45 a 70 anys que passen com a mínim sis hores al dia davant de pantalles de visualització de dades. La seua dieta va incorporar un suplement diari de 30 grams de xufa durant un mes, detalla en un comunicat la Denominació d'Origen Xufa de València.
  A l'inici es van practicar dos test clínics: el primer per a determinar la quantitat de llàgrima produïda per l'ull i el segon per a tindre constància de la qualitat d'eixa llàgrima. A les participants també se'ls va aplicar una prova per a establir la gravetat i classificació de l'ull sec segons la seua simptomatologia. Estes analítiques es van tornar a fer al final de l'estudi per a comparar els resultats.
  Un mes després, després de la ingesta diària de xufa, tant la quantitat com la qualitat de la llàgrima van millorar de forma significativa, igual com la gravetat i classificació de la síndrome d'ull sec, com han explicat els investigadors responsables del projecte, M. Dolores Pinazo i Vicente Zanon.
  El president de la D.O. Xufa de València, Antonio Gimeno, ha avançat que la denominació mantindrà el suport a estudis i investigacions que posen en valor este tubercle i demostren científicament les seues propietats saludables.
  "ALERTA! El problema de salut de més xiquets valencians cada dia" "CERVELL: Consciència després de la mort"